24
Sei nivakena yava ukero vau rena di ago niyo
(Mk 13.1–2; Lk 21.5–6)
1 Kamini Iesu yaku Sei nivakena yava feresi yakuyori, ini usi dina vene baesi Sei nivakena yava di yava neinei veyainedi oteimaradi. 2 Idu nikabai reyo, “Mina beika tau gade vededi ba? Rama ya nida, minari fore fafau fafau amededi gabi yokoi de amegedi; mina tau gade varadaugedi.”
Toe ma esika esika mana
(Mk 13.3–13; Lk 21.7–19)
3 Kamini Iesu bi Olive yabo omuna ikari amegamori, ini usi dina vene sui dudu ina rofu bosi nikaiteyadi, “Una ni, mina bi goivaka vata nigedi? Ma yi dairina ma meda bae koina nigo di rebe bi beika?”
4 Ma nikabai reyo, “Nari rei mona refa; yokoi yaku ga ya eru reyaine. 5 Ini adina amiye tau gade nai roka dudu baesi iniye nikake regedi, ‘Na bi Keriso,’ resi amiye tau gade eru regedi. 6 Idu iya rena negau ma iya rena maike di sina neidegedi. Mina yaku yi uka ga dadiyaine. Adina mina bi vata niyaine, idu ari metona bi baena kode. 7 Adina gagani tora iniye iniye ma ourefeidena vene iniye iniye ruda regedi. Ma gagani bedakairi, adabo* ogau nigedi ma kono yagayaga regedi. 8 Idu mina tau bi mida odina di gera rena esika bae kora regedi kana.
9 “Mina usi ya siri resi afei bosi esika esika ya masi ya umuyegedi, ma gagani gagani vene tau yaku nai roka dada ya rofu gubuyo regedi.✡ 10 Resi amiye tau gade mokei itu resi iniye iniye siri resi iniye iniye gubuyo regedi. 11 Kamini Sei di ago nidedi ofa vene tau gade ogau nisi amiye tau tora ofarosi regedi. 12 Ye vegu no rena tora nigedi dada, amiye tau di uka mana yau nigo. 13 Idu kaere bi are rei gira rego bogo ari metona baego mamo, bi moi vegu rigo.✡ 14 Ma mina Sei di ourefeidena amena sana di ago buni bi gagani gagani tau vakoiri niokuna ago kana kono tora noibanuri nirausi regedi; mamo ari metona baego.
Vegu no iniye iniye
(Mk 13.14–23; Lk 21.20–24)
15 “Bura veisa amiye bi ada yora niyaine: Sei di ago niyo amiye Daniel yaku sena vegu no iniye redo amiye rofu niyo. Mina dada mina amiye akeke sanari are rego vegediri,✡ 16 bi ya kaere Judea gaganiri bi omuna rofu ori difa. 17 Yava tebo odorori amiye bi nesi ini yavari gugura fore ga moi yakuyaine.✡ 18 Ma murori amedo amiye bi ini fafau varuka moigi ga dairiyaine. 19 Idu mirona ituari mina vegu no vata nigori, nono kaere bi rivo nufa ma nono ini mida susu irido ina fafau bi no iniye iniye! 20 Idu usa usa nifo kumo mina ori dina meda bi avari o Sabati medari ogau ga niyaine! 21 Adina mirona medari bi no tora gade iniye, kono riyo di ini adinari gutuna baeyo ma gua mina kana bi koina, gabi rofu di mina kana bi dudusa ogau de nigo.✡ 22 Ye Sei yaku mina vegu no di ari de moi tumu reyagadu, amiye yokoi moi vegu de riyagadu, idu ini auba reyo vene dada mina ari moi tumu rego.
23 “Mina resi, amiye yokoi yaku ya nigo vonisi, ‘Ve kumo, Keriso bi yomini!’ o ‘Ina bi mini!’—ini ago rofu mokena vari gira ga aefa. 24 Ini adina bi, keriso ofa vene ma Sei di ago nidedi ofa vene ogau nisi rebe tora tora ma mokena vegu dudu, Sei di auba reyo vene ka ofa dudu eru regedi, vata nigo vonisi bi. 25 Neidefo! Na bi ari dobau sena ya niyaka.
26 “Ye, amiye yaku ya nigedi, ‘Vefa, ina bi gagani autu sanari amedo!’—mironari ga nefa; o nigedi, ‘Vefa, ina bi sui nina sana daiyuturi amedo!’—ini ago rofu mokena vari gira ga aefa.✡ 27 Idu Amiye di mida bi sui dudu de dego. Adina ini dena bi ayena yaku kamanika redori meda dadido eta rofu vabara ni bodo meda nedo eta rofu kana.
28 “Muyena roaita amedo sanari bi gayo bora ka mina sanari egogo regedi.✡
Amiye di mida di dena
(Mk 13.24–27; Lk 21.25–28)
29 “Ye mirona ari ini toe nigo mamo, gabi evade meda bi mukuna nigo, ma eyo bi ini vabara de kikigo, iya bi omari gutuna yarei degedi, ma omari ini vava amededi mina ka moi tururu regedi.✡ 30 Mina usi Amiye di mida di rebe omari ogau nigo; ma Amiye di mida oma di seuya odoro vava ma vabara tora nufa debigori, gagani gagani di vene tau yaku ina vegasa isaka nigedi.✡ 31 Ma kibi kukuroka tora dudu ini naivo naivo vima nifeidego, ma ini auba reyo vene kono tora noibanu gutuna oma berou berou noibanuri moi egogo regedi.
Fuka yabo di oteimana ago
(Mk 13.28–31; Lk 21.29–33)
32 “Gua fuka yabo rofu mokefa. Ini bobo ruika fiu nisi iye imu regori, ya bi diba nigedi amona bi bae negau nido. 33 Mina dada, mina vegu tau gade ogau nibigedi ma vegediri, bi ya ya diba ari bi negau nigi redo. 34 Rama ya nida, gua ari amededi vene bi muyei vau rena koderi bogo mina beika baika tau gade vata nigedi mamo. 35 Oma ma kono bi roro nigedi, idu nai ago bi roro de nigo.
Amiye yokoi mina ari ma meda nemoko ina toto
(Mk 13.32–37; Lk 17.26–30, 34–35)
36 “Idu amiye yokoi mirona meda ma meda nemoko bi ina toto—oma di naivo naivo vima ka ina toto, Mida ka ina toto,† idu Baba iniye maka ina diba. 37 Adina Noah di medari reyadi kana, Amiye di mida dena medari ka makai regedi.✡ 38 Adina mina medari abata dena koderi bi amiye iruku ma koru irigasa rumana ma rema megasa rei bogamadi, boyo Noah sisima ideri dui reyo mina medari mamo; 39 ye vei mama de reyadi beika vata niyo bi, boyo abata yaku desi ina tau vakoi moi diyo mamo. Mina bi Amiye di mida degori ini gokai vata nigo.✡ 40 Mirona ituari amiye remanu murori moimai rebigedi; yokoi bi moi etagae risi yokoi bi ferego. 41 Rema remanu witi utei rena yavari fore dudu witi utei rebigedi; yokoi bi moi etagae risi yokoi bi ferego.
42 “Mina dada toro dudu amefo, ini adina ya ya toto beika medari‡ yi Varika amiye dego. 43 Idu ya ya diba nifa, yava biyaguna amiye siko diba nigo vonisi duma amiye baego meda nemoko bi, ina bi varena de rego ini yava ideri ga baeyainedi.✡ 44 Mina ye, ya ka toro dudu amefa, adina Amiye di mida bi mokena de rededi meda nemokori dego.
Moimai rei tavoi redo amiye di vegu
(Lk 12.41–48)
45 “Ye kaere bi vegu rama resi mokena tora nufa moimai rei tavoi redo amiye ini varika amiye yaku vava maro, ini yava nari regi moimai rei tavoi rededi vene di iruku ini meda ramari rau rego. 46 Ini varika amiye yaku dairisi baku rego mina vegu regasa amebigori, bi mina moimai rei tavoi redo amiye bi ada iniye rego! 47 Rama ya nida, bi vava mago, dada ini beika baika tau nari rego. 48 Idu mina moimai rei tavoi redo amiye no bi iniye rofu mokesi nigo, ‘Nai varika amiye bi ari dobari dairigo.’ 49 Kamini ini moimai rei tavoi rededi vene ugi kora resi iruku irigasa koru gira tau gade irina venesa moiga amebigori 50 ini mokena de redo ariri ma meda nemoko ina toto, ini varika amiye dairisi 51 mina moimai rei tavoi redo amiye di roaita nugai tumu tumu resi§ ofarosi vene di sanari aego. Mina sanari isaka nisi gade giko nibigo.
* 24:7 Bura bedakai ka ma gauka no iniye nufa. ✡ 24:9 Mt 10.22 ✡ 24:13 Mt 10.22 ✡ 24:15 Dan 9.27; 11.31; 12.11 ✡ 24:17 Lk 17.31 ✡ 24:21 Dan 12.1; Rev 7.14 ✡ 24:26 Lk 17.23–24 ✡ 24:28 Lk 17.37 ✡ 24:29 Is 13.10; 34.4; Ezek 32.7; Joel 2.10, 31; 3.15; Rev 6.12–13 ✡ 24:30 Dan 7.13; Zech 12.10–14; Rev 1.7 † 24:36 Mida ka ina toto; bura bedakai mina ago nufa de. ✡ 24:37 Gen 6.5–8 ✡ 24:39 Gen 7.6–24 ‡ 24:42 medari; bura bedakai meda nemokori nufa. ✡ 24:43 Lk 12.39–40 § 24:51 nugai tumu tumu resi; o etofarori makusi.