5
Varika amiye di dena mina toro refa
1 Ma, usika ourena, goina ari ma meda nemokori beika vata nigo, bi ya vene rofu bura de regifa, 2 adina ya ya diba kotana Varika amiye di dego meda bi duma duma amiye yaku urusa okido kana.✡ 3 Amiye yaku “Ari bi uka amuta ma buni vayavaya dudu” vo nibigediri, evade moi no rina meda okigo, rivo rema mida moigika esika guraudo kana; ma ori de digedi. 4 Idu, usika ourena ya bi mukunari de, ye mina meda yaku duma duma amiye kana de ya etururu rego. 5 Adina ya tau vakoi bi vabara ma ariu di mida mida. Una bi mukuna ma urusa di rofu de. 6 Mina ye, una bi be vene yaku varededi kana ga rebinadi, idu ne are resi uni yuka vana nari rebinadi. 7 Adina kaere varededi, bi urusari varededi, ma kaere koru gira irisi forovai rededi, bi urusari koru gira irisi forovai rededi. 8 Idu una bi ariu vena di vene, mina ye uniye uni yuka vana nari resi mokena vari gira aena ma uka mana mina uni kokoba mari kana aebinadi, ma Sei di moi vegu rina di uka mokena bi ada bou kana aenadi.✡ 9 Una yaku Varika amiye Iesu Keriso dudu moi vegu rina moigifa, adina Sei yaku ini gubuyo di esika esika moina rofu, uni vo de niyo. 10 Ina bi una dada muyeyo, mina resi muyena de o muyesifa vonisi, bi inasa vakoi amebigifa. 11 Mina dada ya kaya ya kaya egira regasa aedegedi, gua rededi kana.
Metona ni mama rena ago ma yuata nina sina
12 Usika ourena, gua ya usa nisifa bi, yi fogori amiye kaere moimai rei gira resi Varika amiye di rokari ya nari resi ya fafau oteimadedi, ya bi ina rofu vei mama resi rei mona rebifa. 13 Ina vene bi ini moimai dada, uka manari bi rei mona mona resi kikifa rebifa. Ya kaya ya kaya uka amuta dudu amebifa.
14 Ma usika ourena, ya usa nisifa bi amei tavoi varei tavoi rededi vene niegira refa, uka yau vene egira refa, mokena yau vene aedefa ma amiyesa gubuyo ga rebifa. 15 Vei mona rebifa, amiye yokoi yaku ya rofu no rebigori, ya yaku ina rofu dairi no ga refa, idu vegu buni ya kaya rofu kana, amiye tau rofu toga rebifa.
16 Ari neinei ada rebifa; 17 usa usa toga nigasa amebifa; 18 beika baika tauri Sei rofu buni tora gade mabifa, adina Iesu Keriso dudu mina bi Sei di ura ya rofu.
19 Vima kikifa di ita ga ukafefa; 20 Sei di ago nido amiye di ago rofu ga mokei itu refa. 21 Beika baika tau mina vei mona resi buni maka moi gira ribifa; 22 deda vegu no rofu egavoi rebifa.
23 Uka amuta di Sei iniye yaku ya moi akeke kotana riyaine, ma uni Varika amiye Iesu Keriso dairi degori, ina yaku yi vima, uka mokena ma roaita vegu no yokoi de nufa moi gira rei mona rego. 24 Sei, ya raka nido amiye, bi ini beika ago niyo mina moi gira risi rego, adina bi vegu rama redo amiye.
25 Usika ourena, una fafau usa usa nifo.
26 Usika ourena tau yuata nisi ekalesia vene di fuka refo.
27 Varika amiye di vava gabireri, nai ago gira nida, mina bura bi usika ourena* tau vakoi rofu vegasa nifa.
28 Uni Varika amiye Iesu Keriso di buni tora gade bi ya venesa amebiyaine.
✡ 5:2 Mt 24.43; Lk 12.39; 2 Pet 3.10 ✡ 5:8 Is 59.17; Eph 6.13–17 * 5:27 Bura bedakai ka kikifa nufa.